(1)

Jiddaħħlu l-punti 2a u 2b li ġejjin: 2a. Il-korrezzjoni tal-migrazzjoni speċifika fl-ikel li fih aktar minn 20 % xaħam skond il-Fattur tat-Tnaqqis tax-Xaħam (FRF Fat Reduction Factor): ‘Il-Fattur tat-Tnaqqis tax-Xaħam’ (FRF) huwa fattur bejn 1 u 5 li bih għandha tiġi diviża l-migrazzjoni mkejla ta’ sustanzi lipofiliċi f’ikel imxaħħam jew f' simulant D u s-sostituti tiegħu qabel ma titqabbel mal-limiti ta’ migrazzjonijiet speċifiċi. Regoli Ġenerali Is-sustanzi meqjusa ‘lipofiliċi’ għall-applikazzjoni ta’ l-FRF huma elenkati fl-Anness IVa. Il-migrazzjoni speċifika ta’ sustanzi lipofiliċi f’mg/kg (M) għandha tiġi korretta bil-varjabbli FRF bejn 1 u 5 (MFRF). L-ekwazzjonijiet li ġejjin għandhom jiġu applikati qabel it-tqabbil mal-limitu legali: MFRF = M/FRF (1) u FRF = (g ta’ xaħam fl-ikel/kg ta’ ikel)/200= (% xaħam x 5)/100 (2) Din il-korrezzjoni mill-FRF mhijiex applikabbli fil-każi li ġejjin: (a) meta l-materjal jew l-oġġett jinsab jew huwa maħsub li jinġieb f’kuntatt ma’ l-ikel li fih anqas minn 20 % xaħam; (b) meta l-materjal jew l-oġġett jinsab jew huwa maħsub li jinġieb f’kuntatt ma’ l-ikel għat-trabi u t-tfal żgħar kif mfissra fid-Direttivi 91/321/KEE u 96/5/KE; (c) għal sustanzi fil-listi tal-Komunità fl-Annessi II u III li għandhom restrizzjoni fil-kolonna (4) SML = ND jew għal sustanzi mhux elenkati użati wara l-ilqugħ funzjonali tal-plastik b’limitu ta’ migrazzjoni ta’ 0,01 mg/kg; (d) għal materjali u oġġetti li għalihom mhuwiex prattiku li ssir stima tar-relazzjoni bejn l-area tal-wiċċ u l-kwantità ta’ l-ikel f’kuntatt magħha, pereżempju minħabba l-forma jew l-użu tagħhom, u l-migrazzjoni hija kkalkulata bl-użu tal-fattur tal-konverżjoni konvenzjonali ta’ 6 dm2/kg — area tal-wiċċ/volum. Din il-korrezzjoni mill-FRF hija applikabbli taħt ċerti kondizzjonijiet fil-każ li ġej: Għal kontenituri u oġġetti oħra li jimtlew b’kapaċità ta’ anqas minn 500 millilitru jew aktar minn 10 litri u għal folji u film f’kuntatt ma’ ikel li fih aktar minn 20 % xaħam, il-migrazzjoni jew tiġi ikkalkulata bħala konċentrazzjoni fl-ikel jew fis-simulant ta’ l-ikel (mg/kg) u korretta mill-FRF, jew inkella tiġi kkalkulata mill-ġdid bħala mg/dm2 mingħajr l-applikazzjoni ta’ l-FRF. Jekk wieħed miż-żewġ valuri jaqa' taħt l-SML, il-materjal jew l-oġġett għandu jitqies bħala wieħed li jikkonforma. L-applikazzjoni ta' l-FRF m’għandhiex twassal għal migrazzjoni speċifika li teċċedi il-limitu ta' migrazzjoni totali. 2b. Korrezzjoni tal-migrazzjoni speċifika fis-simulant D ta’ l-ikel: Il-migrazzjoni speċifika ta’ sustanzi lipofiliċi lejn is-simulant D u s-sostituti tiegħu għandha tiġi korretta bil-fatturi li ġejjin: (a) il-fattur ta' tnaqqis imsemmi fil-punt 3 ta' l-Anness tad-Direttiva 85/572/KEE punt 3 ta' l-Anness, huwa minn issa 'l quddiem imniżżel bħala simulant D tal-Fattur tat-Tnaqqis (DRF — D Reduction Factor). Id-DRF jista’ ma jkunx applikabbli meta l-migrazzjoni speċifika lejn is-simulant D tkun ogħla minn 80 % tal-kontenut tas-sustanza fil-materjal jew l-oġġett finali (pereżempju film irqiq). Evidenza xjentifika jew sperimentali (pereżempju testijiet bl-aktar ikel kritiku) hija meħtieġa biex jiġi ddeterminat jekk id-DRF ikunx applikabbli. Mhuwiex applikabbli wkoll għal sustanzi fil-listi tal-Komunità li għandhom restrizzjoni fil-kolonna (4) SML = ND jew għal sustanzi mhux elenkati użati wara l-ilqugħ funzjonali tal-plastik b’limitu ta’ migrazzjoni ta’ 0,01 mg/kg; (b) l-FRF huwa applikabbli għall-migrazzjoni lejn is-simulanti, sakemm il-kontenut ta’ xaħam fl-ikel li jkun se jiġi ppakkjat ikun magħruf u l-ħtiġijiet imsemmija fil-punt 2a jkunu ssodisfati; (c) il-Fattur Totali ta' Tnaqqis (TRF — Total Reduction Factor) huwa l-fattur b'valur massimu ta' 5, li bih għandha tiġi diviża migrazzjoni speċifika mkejla lejn is-simulant D jew lejn sostitwit qabel jiġi mqabbel mal-limitu legali. Dan jinkiseb billi jiġi mmoltiplikat id-DRF bl-FRF, meta ż-żewġ fatturi huma applikabbli.”